

**13 octombrie 2021**

**COMUNICAT DE PRESĂ**

***privind modul de alocare a sprijinului financiar în cadrul PNA 2021***

Agenția de Plăți și Intervenție pentru Agricultură (APIA) informează că **a efectuat plățile către beneficiarii Programului Naţional Apicol (PNA) pentru anul 2021.**

Prin *Hotărârea de Guvern nr.339/2020 privind aprobarea [PNA](http://legislatie.just.ro/Public/DetaliiDocumentAfis/228196) pentru perioada 2020-2022*, s-a stabilit că valoarea sprijinului financiar alocat pentru anul 2021 este de **59.215 mii lei**, 50% reprezentând contribuția Uniunii Europene la programele apicole naționale. **Această sumă a fost integral plătită unui număr de** **7.083 apicultori declarați eligibili** și **14 forme asociative legal constituite**.

Măsurile/acţiunile cuprinse în Program pentru care s-a plătit sprijin financiar în anul 2021:

**A. Asistenţă tehnică pentru apicultori şi organizaţiile de apicultori:**

A.1.- consultanță în apicultură;

A.2.- promovarea apiculturii şi a produselor apicole;

A.3.- organizarea de cursuri de perfecționare în apicultură;

A.4.- achiziția de către formele asociative de echipament pentru procesarea mierii;

A.5.- achiziția de către formele asociative de echipament pentru ambalarea mierii.

**B. Combaterea agresorilor şi a bolilor specifice stupilor, în special a varoozei- Achiziţionarea de medicamente pentru tratarea varoozei şi nosemozei.**

**C. Raţionalizarea transhumanţei / stupăritului pastoral:**

C.1. Achiziţionarea de cutii în vederea înlocuirii cutiilor uzate în urma deplasării în pastoral;

C.2. Achiziţionarea de accesorii apicole : colector polen, colector propolis, uscător polen, încălzitor miere, topitor de ceară, maturator;

C.3. Achiziţionarea de unelte apicole si echipamente de protecţie- echipament apicol de protecție, afumător, daltă apicolă, furculiță pentru descăpăcit, cuțit pentru descăpăcit, sită filtrare miere;

C.4. Achiziţionarea de mijloace de transport apicol fără autopropulsie –remorci/pavilioane apicole şi mijloace fără autopropulsie de încărcare–descărcare a stupilor în pastoral.

**D. Măsuri de asistenţă pentru repopularea şeptelului apicol din Uniune:**

D.1. Achiziţionarea de mătci şi/sau familii de albine;

D.2. Achiziţionarea de produse proteice solide pentru familii de albine de către stupinele de elită și de multiplicare;

D.3. Achiziţionarea de accesorii apicole de către stupinele de elită și de multiplicare.

**E. Îmbunătăţirea calităţii produselor în vederea unei mai bune valorificări a produselor pe piaţă - Decontarea analizelor fizico-chimice/reziduuri care să ateste calitatea mierii.**

În cadrul PNA 2021 au fost depuse un număr de **7.165** cereri de plată din care: **7.150** cereri depuse de către apicultori şi **15** cereri depuse de către Formele asociative apicole legal constituite. Din totalul cererilor de plată depuse au fost aprobate un număr de **7.097 de cereri.**

Programul Naţional Apicol pentru perioada 2020 – 2022 are drept scop îmbunătățirea producției și comercializării produselor apicole prin acordarea apicultorilor de sprijin financiar.

**SERVICIUL RELAŢII CU PUBLICUL ŞI COMUNICARE**